text: Grænsependling op i folketinget
  16 november 2011 kl. 12.57
  Folketingsmedlem foreslår, at tyske grænsependleres skattebetaling ikke ryger i statskassen - men istedet i grænsekommunernes kasser.
  Anne Sina (S), der netop nu er medlem af Folketinget som stedfortræder for Karen Klint, vil tage grænsependleres skatteforhold op i Folketinget.
  - Det kan simpelthen ikke passe, at det er de sønderjyske kommuner, der står for alle udgifterne i forbindelse med tyske grænsependlere, mens deres skattebetaling ryger direkte i statskassen. Det skader det grænseoverskridende arbejdsmarked, og det er en stor økonomisk ulempe for blandt andet Aabenraa Kommune, siger Anne Sina.
  Hun tager nu sagen op med socialdemokraternes kommunalordfører i Folketinget, Simon Kollerup.
  